Misse-eksen og kjendisvenninnene heier på Tooji
Basken, modell og tidligere miss Universe-deltager, var kjæreste med Tooji for fire år siden. Hun tror han har gode sjanser i Baku. - Jeg ønsker ham alt godt. Det er fint å se at drømmene hans er i ferd med å realiseres, sier den norsk-filippinske skjønnheten, som for tiden befinner seg i Manila. - Det er helt fantastisk at Tooji gikk videre i semifinalen. Helt ærlig tror jeg han lykkes fordi han er så tvers igjennom genuin. Han vet hva han vil og hva han står for. Tooji kan kunsten å nå inn til andre mennesker. Selv om han og jeg ikke snakket om Eurovision da vi var sammen, så vet jeg at Tooji alltid har hatt en drøm om å fronte seg gjennom musikk, og jeg er så glad for at han får muligheten nå.Hun forteller at de to ikke har noen kontakt i dag, og forklarer det leende med at «både han og jeg har vært litt her og der». - Men jeg heier på ham. Definitivt. Selv om jeg ikke får sett finalen på TV her i Manila.Flere kjendisvenninner krysser fingrer for Tooji. Blant dem er Aylar Lie (28), som i likhet med Tooji har iransk opphav. - Salam Tooji-jaaaan (overs. Hei, kjære Tooji)! sier Aylar på persisk, og sender mange «boooos boooos», noe som på norsk betyr «nuss nuss», til kameraten i Baku. Hun deler villig ut gode råd: - Du må vrikke på hoftene, flørte med småjentene og slippe deg løs. Skal man vinne MGP, så må man vinne både pikenes hjerter og fagjuryene øst for Wien. Masse lykke til!Surferosa-stjernen Mariann Thomassen (33) har ekstra god grunn til å heie. Ikke bare kjenner hun Tooji, men søsteren Anne Marit Tynes (32) er i med i Toojis dansetropp i Baku. - Vi er en stolt familie, sprudler Thomassen. - Tooji og danserne har et kjempeshow med veldig god energi og en fengende og forførende poplåt. Jeg tror de kan gjøre det veldig bra i finalen, sier Thomassen.Charlotte Thorstvedt (26), DJ, modell og artist, jobbet sammen med Tooji i MTV for noen år tilbake. - Tooji, min venn og tidligere kollega, er en fantastisk gutt og et kjempefint menneske. Han er en gledesspreder og får alle til å le rundt seg. Jeg er så stolt av ham, sier Thorstvedt. - Jeg er sikker på at han kommer til å gjøre det kjempebra. Masse lykke til, kjære Tooji! Du er en stjerne, og jeg krysser alt jeg har av fingrer og tær for deg. Show em who's boss!Silje «Silya» Nymoen (34), tidligere MGP-rival og nå nær venninne av Tooji, beskriver Tooji som en fin ambassadør for Norge. - Jeg vet at du knuser alt og alle i Baku. Jeg er kjempestolt og glad i deg. Du er en fantastisk person. Kick some ass! sier New York-baserte Nymoen, som kysset Tooji foran hele TV-Norge da han vant den norske finalen på nyåret.Popartisten Elisabeth Carew (26) er venninne av Tooji og hiver seg med på lykkeønskningene: - Jeg ønsker deg masse lykke til, Tooji! Du har alt som trengs og mer til for å ta seieren. Når nervene kikker inn som verst, må du bare huske at vi alltid backer deg og sender masse kjærlighet. Skuespiller Ida Elise Broch (24), en annen av Toojis eksflammer, ønsker ikke å kommentere finalen.
Toojis celebre venninnekrets, deriblant ekskjæresten Kirby Ann Basken (26), ønsker Tooji (25) lykke til før Eurovision-finalen.